Okresná prokuratúra Bratislava IV 
Saratovská 1/A, 844 61 Bratislava 4 	

Sp. zn. : 1 Pv 967/11/1104	Bratislava IV, 13.6.2013
EEČ : 2-11-70-2013

U Z N E S E N I E

Trestná vec:	obvinený XXXXX 
Prečin:	

Rozhodol: 	prokurátorka Okresnej prokuratúry Bratislava IV
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 21.09.2011 navštívil svoju  matku XXXXX na jej pracovisku na XXXXX ulici č. 2 v Bratislave , kde jej vulgárne nadával a so zúrivým výrazom na tvári a so zaťatými päsťami vykrikoval na poškodenú, že ju podreže, že zle skončí  , taktiež ju od mesiaca september 2011 pravidelne  navštevoval doma na XXXXX  ulici č. 15 v Bratislave, kde agresívne vykrikoval, že ju zabije  a že zle skončí 

lebo obvinený nebol v čase činu pre nepríčetnosť trestne zodpovedný

Odôvodnenie:
Poverený príslušník Obvodného oddelenia Karlova Ves  Okresného riaditeľstva PZ XXXXX IV pod sp. zn. ORP-2150/KV-B4-2011  viedol trestné stíhanie proti obvinenému XXXXX  pre prečin nebezpečného vyhrážania  podľa § 360 ods. 1, ods. 2 písm. b) Tr. zák. na tom skutkovom základe, ako je uvedené vo výrokovej časti tohto uznesenia. 
		Dňa 25.04.2013 policajt predložil spisový materiál v tejto trestnej veci na Okresnú prokuratúru XXXXX IV s návrhom na zastavenie trestného stíhania proti obv. XXXXX  z dôvodov podľa § 215 ods. 1 písm. e) Trestného poriadku. 
Preskúmaním spisu som zistila, že návrh policajta na zastavenie trestného stíhania je dôvodný.
V priebehu vyšetrovania bolo výpoveďou poškodenej  XXXXX ako aj výpoveďami svedkýň XXXXX a XXXXX dostatočne preukázané, že obvinený sa dopustil skutku, pre ktorý je vedené trestné stíhanie. 
Vzhľadom k predchádzajúcej hospitalizácii na psychiatrii, ako aj k predošlému  zastaveniu trestného stíhania voči obvinenému XXXXX za rovnaký trestný čin spáchaný voči XXXXX z dôvodu nepríčetnosti obvineného, boli na základe príkazu Okresného súdu XXXXX IV, sp. zn. XXXXX pribratí do konania znalci na vyšetrenie duševného stavu obvineného XXXXX. 
Zo záverov znaleckého posudku XXXXX  a XXXXX  vyplýva, že obvinený XXXXX trpí duševnou poruchou a to Bipolárnou afektívnou poruchou, ktorá bola u obvineného prítomná i v čase spáchania trestného činu.    V súčasnosti je obvinený v remisii ochorenia , t.j. v stabilizovanom stave. V čase spáchania skutku bola jeho rozpoznávacia a ovládacia schopnosť forenzne významne znížená až vymiznutá, obvinený nevedel v dôsledku duševnej poruchy rozpoznať nebezpečnosť svojho konania pre spoločnosť a nevedel svoje konanie ovládať. 
Znalci navrhli pokračovať v súdom nariadenom ochrannom psychiatrickom liečení ambulantnou formou. 
Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak. 
V prípade obvineného XXXXX  bolo preukázané, že spáchal skutok, uvedený v skutkovej vete tohto uznesenia, dopustil sa ho však v stave nepríčetnosti, preto nie je možné viesť proti nemu ďalej trestné stíhanie. 
Podľa  § 215 ods. 1 písm. e) Tr. por. prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.
S poukazom na horeuvedené skutočnosti som rozhodla o zastavení trestného stíhania proti obvinenému XXXXX . 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Silvia Adamovičová
prokurátorka